ระเบียบการประปานครหลวงว่าด้วยข้อมูลข่าวสารของการประปานครหลวงพ.ศ. ๒๕๖๑ ตามที่พระราชบัญญัติข้อมูลข่าวสารของราชการพ.ศ. ๒๕๔๐ ประกอบกับประกาศคณะกรรมการข้อมูลข่าวสารของราชการกำหนดให้หน่วยงานของรัฐจัดให้มีข้อมูลข่าวสารในการให้ประชาชนเข้าตรวจดูและให้หน่วยงานของรัฐกำหนดวิธีปฏิบัติเพื่อให้เกิดความเป็นระเบียบเรียบร้อยและเกิดประโยชน์สูงสุดต่อการดำเนินงานอาศัยอำนาจตามความในมาตรา๗ มาตรา ๙ และมาตรา ๑๖ แห่งพระราชบัญญัติข้อมูลข่าวสารของราชการ พ.ศ. ๒๕๔๐ประกอบกับมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐จึงวางระเบียบไว้ ดังต่อไปนี้ข้อ๑ ระเบียบนี้เรียกว่าระเบียบการประปานครหลวง ว่าด้วยข้อมูลข่าวสารของการประปานครหลวง พ.ศ. ๒๕๖๑ข้อ๒[๑] ระเบียบนี้ให้ใช้บังคับนับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ บรรดาระเบียบคำสั่ง ประกาศ หรือหลักปฏิบัติอื่นใดของการประปานครหลวงในส่วนที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ๔ ในระเบียบนี้ผู้ว่าการ หมายความว่า ผู้ว่าการการประปานครหลวงพนักงาน หมายความว่า พนักงานการประปานครหลวงหน่วยงานในสังกัด หมายความว่า หน่วยงานภายในของการประปานครหลวงตั้งแต่ระดับกองขึ้นไปหน่วยงานที่ให้บริการข้อมูลข่าวสาร หมายความว่าศูนย์ข้อมูลข่าวสารของการประปานครหลวงข้อมูลข่าวสาร หมายความว่าสิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใด ๆ ไม่ว่าการสื่อความหมายนั้นจะทำได้โดยสภาพของสิ่งนั้นเองหรือโดยผ่านวิธีการใดๆ และไม่ว่าจะได้จัดทำไว้ในรูปของเอกสาร แฟ้ม รายงาน หนังสือ แผนผัง แผนที่ ภาพวาดภาพถ่าย ฟิล์ม การบันทึกภาพ หรือเสียงการบันทึกโดยเครื่องคอมพิวเตอร์ หรือวิธีอื่นใดที่ทำให้สิ่งที่บันทึกไว้ปรากฏได้ข้อมูลข่าวสารลับ หมายความว่าข้อมูลข่าวสารลับตามคำนิยามที่กำหนดไว้ในระเบียบว่าด้วยการรักษาความลับของทางราชการพ.ศ. ๒๕๔๔ข้อมูลข่าวสารของการประปานครหลวงหมายความว่า ข้อมูลข่าวสารทั้งปวงของการประปานครหลวงคณะกรรมการ หมายความว่า คณะกรรมการข้อมูลข่าวสารของการประปานครหลวงข้อ๕ ให้ผู้ว่าการรักษาการตามระเบียบนี้และให้มีอำนาจออกประกาศ คำสั่งหรือหลักเกณฑ์และวิธีปฏิบัติเพื่อดำเนินการตามระเบียบนี้ในกรณีที่มีปัญหาหรืออุปสรรคในการปฏิบัติตามระเบียบนี้ให้ผู้ว่าการวินิจฉัยชี้ขาด คำวินิจฉัยนั้นให้เป็นที่สุดหมวด ๑คณะกรรมการข้อมูลข่าวสารของการประปานครหลวง ข้อ๖ ให้มีคณะกรรมการคณะหนึ่ง เรียกว่าคณะกรรมการข้อมูลข่าวสารของการประปานครหลวง ประกอบด้วย ผู้ช่วยผู้ว่าการ(สำนักผู้ว่าการ) เป็นประธานกรรมการ และกรรมการอื่น ๆ อีกไม่น้อยกว่า ๕ คนเป็นกรรมการ และให้หัวหน้าส่วนข้อมูลข่าวสารและประเมินผลการสื่อสารกองบริหารภาพลักษณ์และแผนการสื่อสาร ฝ่ายสื่อสารองค์กร เป็นกรรมการและเลขานุการข้อ๗ ให้คณะกรรมการมีอำนาจและหน้าที่ดังนี้(๑) กำหนดหลักเกณฑ์เกี่ยวกับการบริหาร การจัดระบบ การขอ การอนุญาต การบริการข้อมูลข่าวสารรวมทั้งการให้ความเห็น คำแนะนำและคำวินิจฉัยเกี่ยวกับข้อมูลข่าวสารที่ไม่ต้องเปิดเผยหรือข้อมูลข่าวสารที่เป็นความลับของการประปานครหลวงตามที่กฎหมายกำหนด(๒)พิจารณาวินิจฉัยประเภทของข้อมูลข่าวสารที่ควรจัดเก็บไว้ที่การประปานครหลวงหรือส่งไปยังหอจดหมายเหตุแห่งชาติกรมศิลปากร หรือหน่วยงานอื่นของรัฐตามที่กฎหมายกำหนด(๓) ควบคุม ติดตามกำกับดูแลการดำเนินการของหน่วยงานและพนักงานเกี่ยวกับการดำเนินงานว่าด้วยข้อมูลข่าวสารของการประปานครหลวง(๔) พิจารณาและเสนอความเห็นในกรณีที่มีปัญหาและอุปสรรคเกี่ยวกับหน่วยงานและพนักงานไม่ปฏิบัติตามพระราชบัญญัติข้อมูลข่าวสารของราชการพ.ศ. ๒๕๔๐ ต่อผู้ว่าการหรือผู้ซึ่งผู้ว่าการมอบหมายเพื่อวินิจฉัยสั่งการ(๕)ปฏิบัติงานอื่นใดที่เกี่ยวข้องกับการดำเนินงานข้อมูลข่าวสารของการประปานครหลวง(๖) แต่งตั้งคณะทำงานและเชิญเจ้าหน้าที่ที่เกี่ยวข้องมาชี้แจง ให้ข้อมูล ให้คำปรึกษาหรือข้อเสนอแนะต่าง ๆ(๗) รายงานสรุปผลการดำเนินงานให้ผู้ว่าการทราบภายในวันที่ ๓๐กันยายนของทุกปีข้อ๘ การประชุมคณะกรรมการต้องมีการประชุมไม่น้อยกว่าปีละ๒ ครั้ง และมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงจะเป็นองค์ประชุมถ้าประธานกรรมการไม่มาประชุมหรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดหมวด ๒การจัดระบบข้อมูลข่าวสาร ข้อ๙ ให้หน่วยงานที่ให้บริการข้อมูลข่าวสารจัดแยกประเภทและจัดทำดรรชนีข้อมูลข่าวสารที่อยู่ในความครอบครองหรือควบคุมดูแลให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ตลอดจนกฎหมายและระเบียบอื่นของราชการที่เกี่ยวข้องหรือหลักเกณฑ์ที่การประปานครหลวงกำหนดข้อ ๑๐ ให้หน่วยงานในสังกัดจัดแยกประเภทข้อมูลข่าวสารที่อยู่ในความครอบครองหรือควบคุมดูแลโดยให้แยกประเภทข้อมูลข่าวสารตามพระราชบัญญัติข้อมูลข่าวสารของราชการ พ.ศ. ๒๕๔๐ดังนี้(๑) ข้อมูลข่าวสารที่ลงพิมพ์ในราชกิจจานุเบกษา ตามมาตรา ๗(๒) ข้อมูลข่าวสารที่จัดไว้ให้ประชาชนตรวจดูได้ ตามมาตรา ๙(๓) ข้อมูลข่าวสารอื่น ตามมาตรา ๑๑การจัดแยกประเภทข้อมูลข่าวสารตามวรรคหนึ่งให้คำนึงถึงลักษณะของข้อมูลข่าวสารด้วยว่าเป็นข้อมูลข่าวสารที่จะเปิดเผยมิได้ตามมาตรา๑๔ หรือเป็นข้อมูลข่าวสารที่อาจมีคำสั่งมิให้เปิดเผยตามมาตรา ๑๕แห่งพระราชบัญญัติข้อมูลข่าวสารของราชการ พ.ศ. ๒๕๔๐ หรือไม่ด้วยให้หน่วยงานในสังกัดจัดส่งข้อมูลข่าวสารตาม(๑) และ (๒) ไปยังหน่วยงานที่ให้บริการข้อมูลข่าวสาร เพื่อพิจารณาดำเนินการในส่วนที่เกี่ยวข้องตามพระราชบัญญัติข้อมูลข่าวสารของราชการพ.ศ. ๒๕๔๐ข้อ๑๑ ในการดำเนินงานตามข้อ ๑๐ให้หน่วยงานในสังกัดจัดให้มีเจ้าหน้าที่เพื่อควบคุมดูแล ตรวจสอบ ติดตามและประสานงานในการดำเนินการดังกล่าวให้เป็นไปด้วยความเรียบร้อยและทันสมัยอยู่เสมอหมวด ๓วิธีปฏิบัติต่อข้อมูลข่าวสารลับ ข้อ ๑๒ การปฏิบัติต่อข้อมูลข่าวสารลับมิให้รั่วไหลและการเปิดเผยข้อมูลข่าวสารลับของการประปานครหลวงให้ปฏิบัติตามระเบียบว่าด้วยการรักษาความลับของทางราชการ พ.ศ. ๒๕๔๔ และกฎหมายหรือระเบียบอื่นๆ ที่เกี่ยวข้องโดยเคร่งครัดให้การประปานครหลวงจัดทำระเบียบคำสั่ง ประกาศหรือหลักปฏิบัติอื่นใดให้สอดคล้องกับระเบียบว่าด้วยการรักษาความลับของทางราชการพ.ศ. ๒๕๔๔ และกฎหมาย หรือระเบียบอื่น ๆ ที่เกี่ยวข้องได้ตามความเหมาะสมหมวด ๔การขอข้อมูลข่าวสารการบริการ และการอนุญาต ข้อ๑๓ ผู้ใดประสงค์จะเข้าตรวจดู ขอสำเนาหรือขอสำเนาที่มีคำรับรองถูกต้องของข้อมูลข่าวสารให้ยื่นคำขอเป็นหนังสือตามแบบคำขอรับบริการข้อมูลข่าวสารของการประปานครหลวงที่แนบท้ายระเบียบนี้ต่อเจ้าหน้าที่ของหน่วยงานที่ให้บริการข้อมูลข่าวสารหรือยื่นต่อหน่วยงานในสังกัดที่ครอบครองหรือควบคุมดูแลข้อมูลข่าวสารนั้นให้เจ้าหน้าที่ซึ่งได้รับคำขอตรวจสอบว่าข้อมูลข่าวสารตามคำขอนั้นเป็นข้อมูลข่าวสารที่อยู่ในความครอบครองหรือควบคุมดูแลของหน่วยงานที่ให้บริการข้อมูลข่าวสารหรือของหน่วยงานในสังกัดอื่นและให้ดำเนินการดังนี้(๑) ในกรณีข้อมูลข่าวสารอยู่ในความครอบครอง หรือควบคุมดูแลของหน่วยงานที่ให้บริการข้อมูลข่าวสารให้เสนอเรื่องต่อบุคคลตามข้อ ๑๕ (๑) เพื่อพิจารณา(๒) ในกรณีที่ข้อมูลข่าวสารอยู่ในความครอบครอง หรือควบคุมดูแลของหน่วยงานในสังกัด ให้ประสานงานไปยังหน่วยงานดังกล่าวเพื่อดำเนินการให้บุคคลผู้มีอำนาจอนุญาต ตามข้อ ๑๕ (๒) เพื่อพิจารณาข้อ๑๔ ให้ฝ่ายสื่อสารองค์กรเป็นหน่วยงานดูแลศูนย์ข้อมูลข่าวสารของการประปานครหลวงมีหน้าที่ดังต่อไปนี้(๑) แนะนำ กำกับ ดูแล การให้บริการข้อมูลข่าวสารของการประปานครหลวงและดำเนินการกรอกข้อมูลลงในแบบคำขอรับบริการข้อมูลข่าวสารของการประปานครหลวง(๒) ตรวจสอบบัตรประจำตัวประชาชนหรือบัตรแสดงตนที่ทางราชการออกให้ของผู้มาติดต่อขอข้อมูลข่าวสารให้ตรงกับการกรอกข้อมูลลงในแบบคำขอรับบริการข้อมูลข่าวสารของการประปานครหลวง(๓) จัดให้มีแบบคำขอรับบริการข้อมูลข่าวสารของการประปานครหลวง สำหรับผู้มาติดต่อขอข้อมูลข่าวสารโดยจัดบริการไว้ที่หน่วยงานที่ให้บริการข้อมูลข่าวสารและหน่วยงานในสังกัดข้อ๑๕ ให้บุคคลต่อไปนี้เป็นผู้มีอำนาจอนุญาตให้ตรวจดูหรือให้ทำสำเนาข้อมูลข่าวสาร(๑) ผู้อำนวยการฝ่ายสื่อสารองค์กรหรือผู้ซึ่งได้รับมอบหมาย สำหรับข้อมูลข่าวสารที่อยู่ในความครอบครองหรือควบคุมดูแลของหน่วยงานที่ให้บริการข้อมูลข่าวสารเว้นแต่ข้อมูลข่าวสารนั้นเป็นข้อมูลข่าวสารลับหรือเป็นข้อมูลข่าวสาร ตามมาตรา ๑๕แห่งพระราชบัญญัติข้อมูลข่าวสารของราชการ พ.ศ. ๒๕๔๐ ให้ผู้ช่วยผู้ว่าการ(สำนักผู้ว่าการ) เป็นผู้พิจารณาอนุญาต(๒) หัวหน้าหน่วยงานในสังกัดหรือผู้ซึ่งหัวหน้าหน่วยงานในสังกัดมอบหมายสำหรับข้อมูลข่าวสารที่อยู่ในความครอบครองหรือควบคุมดูแลของหน่วยงานในสังกัดเว้นแต่ข้อมูลข่าวสารนั้นเป็นข้อมูลข่าวสารลับหรือเป็นข้อมูลข่าวสาร ตามมาตรา ๑๕แห่งพระราชบัญญัติข้อมูลข่าวสารของราชการ พ.ศ. ๒๕๔๐ ให้ผู้ดำรงตำแหน่งตั้งแต่ระดับผู้ช่วยผู้ว่าการหรือเทียบเท่าขึ้นไปของหน่วยงานในสังกัดที่ครอบครองหรือควบคุมดูแลข้อมูลข่าวสารนั้นเป็นผู้พิจารณาอนุญาต(๓) คณะกรรมการ สำหรับข้อมูลข่าวสารทุกประเภทในกรณีที่ผู้มีอำนาจตาม(๑) และ (๒) ไม่อาจวินิจฉัยได้ว่าข้อมูลข่าวสารใดเป็นข้อมูลข่าวสารที่เปิดเผยได้หรือไม่ให้เสนอเรื่องพร้อมความเห็นต่อคณะกรรมการตาม (๓) เพื่อพิจารณาวินิจฉัยข้อ๑๖ ในกรณีที่ผู้มีอำนาจอนุญาตตามข้อ๑๕ (๑) หรือ (๒) มีคำสั่งอนุญาตตามคำขอ ให้ผู้ยื่นคำขอตรวจดูหรือรับสำเนาข้อมูลข่าวสารนั้นได้ที่หน่วยงานที่ให้บริการข้อมูลข่าวสารหรือหน่วยงานในสังกัดที่ครอบครองหรือควบคุมดูแลข้อมูลข่าวสารนั้นในกรณีที่ข้อมูลข่าวสารอยู่ในความครอบครองหรือควบคุมดูแลของหน่วยงานในสังกัดใดหากหน่วยงานที่ให้บริการข้อมูลข่าวสารร้องขอให้หน่วยงานในสังกัดนั้นจัดส่งข้อมูลข่าวสารหรือสำเนาข้อมูลข่าวสารให้แก่หน่วยงานที่ให้บริการข้อมูลข่าวสารเพื่อให้ผู้ยื่นคำขอตรวจดูหรือรับสำเนาข้อมูลข่าวสารนั้นข้อ ๑๗ ในกรณีที่ผู้มีอำนาจอนุญาตตามข้อ๑๕ มีคำสั่งไม่เปิดเผยข้อมูลข่าวสารให้แจ้งคำสั่งพร้อมเหตุผลให้ผู้ยื่นคำขอทราบและแจ้งให้ทราบถึงสิทธิและกำหนดเวลาในการอุทธรณ์ต่อคณะกรรมการวินิจฉัยการเปิดเผยข้อมูลข่าวสารข้อ๑๘ ข้อมูลข่าวสารใดหากมีกฎหมายระเบียบ ประกาศ คำสั่งหรือมติคณะรัฐมนตรีกำหนดวิธีปฏิบัติเกี่ยวกับการขอข้อมูลข่าวสารและการอนุญาตไว้เป็นพิเศษให้ปฏิบัติตามกฎหมายระเบียบ ประกาศ คำสั่ง หรือมติคณะรัฐมนตรีดังกล่าวข้อ๑๙ ให้หน่วยงานที่ให้บริการข้อมูลข่าวสารและหน่วยงานในสังกัด จัดเก็บสถิติของผู้ยื่นคำขอข้อมูลข่าวสารทุกกรณีและให้หน่วยงานในสังกัดจัดส่งสถิติดังกล่าวพร้อมสำเนาแบบคำขอรับบริการข้อมูลข่าวสารของการประปานครหลวงให้แก่หน่วยงานที่ให้บริการข้อมูลข่าวสารภายในเดือนกันยายนของทุกปีเพื่อรวบรวมสถิติของผู้ยื่นคำขอข้อมูลข่าวสารทั้งหมดและรายงานต่อคณะกรรมการข้อ๒๐ ให้หน่วยงานที่ให้บริการข้อมูลข่าวสารหรือหน่วยงานในสังกัด ดำเนินการให้ข้อมูลข่าวสารดังนี้(๑)ให้ข้อมูลข่าวสารที่เปิดเผยได้ตามที่กำหนดในพระราชบัญญัติข้อมูลข่าวสารของราชการพ.ศ. ๒๕๔๐ แก่ผู้ยื่นคำขอและแจ้งกำหนดวันมารับเอกสารให้ผู้ยื่นคำขอทราบ(๒) ในกรณีที่ข้อมูลข่าวสารใดที่หน่วยงานที่ให้บริการข้อมูลข่าวสารหรือหน่วยงานในสังกัดไม่สามารถใช้ดุลพินิจพิจารณาได้ว่าจะเปิดเผยข้อมูลข่าวสารได้หรือไม่ให้ส่งข้อมูลข่าวสารนั้นเสนอต่อคณะกรรมการเพื่อพิจารณาวินิจฉัยว่าสามารถเปิดเผยได้หรือไม่(๓) อำนวยความสะดวกหรือประสานงานกับหน่วยงานในสังกัดที่เกี่ยวข้องเพื่อขอข้อมูลข่าวสาร ในกรณีที่ไม่มีข้อมูลข่าวสารอยู่ที่หน่วยงานนั้นข้อ๒๑ หน่วยงานในสังกัดที่ครอบครองหรือควบคุมดูแลข้อมูลข่าวสารต้องให้ความร่วมมือในการให้ข้อมูลข่าวสารกับหน่วยงานที่ให้บริการข้อมูลข่าวสารเพื่อให้การดำเนินงานเป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ข้อ๒๒ ในกรณีผู้ยื่นคำขอข้อมูลข่าวสารประสงค์ให้รับรองสำเนาถูกต้องของข้อมูลข่าวสารให้เจ้าหน้าที่ของหน่วยงานที่ให้บริการข้อมูลข่าวสาร หรือหน่วยงานในสังกัดตั้งแต่ระดับหัวหน้าส่วนหรือเทียบเท่าขึ้นไป เป็นผู้ลงนามรับรองสำเนาถูกต้องข้อ๒๓ การเรียกเก็บค่าธรรมเนียม การยกเว้นค่าธรรมเนียมหรือการลดอัตราค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสาร ให้เป็นไปตามประกาศการประปานครหลวง เรื่องการเรียกเก็บค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารของการประปานครหลวงให้หน่วยงานที่ให้บริการข้อมูลข่าวสารหรือหน่วยงานในสังกัด เมื่อรับคำขอและค่าธรรมเนียมการขอสำเนาหรือขอสำเนาที่มีคำรับรองถูกต้องตามประกาศการประปานครหลวง เรื่องการเรียกเก็บค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารของการประปานครหลวงไว้แล้วให้นำส่งค่าธรรมเนียมดังกล่าวตามหลักเกณฑ์และวิธีการที่การประปานครหลวงกำหนดข้อ๒๔ ให้หน่วยงานที่ให้บริการข้อมูลข่าวสารหรือหน่วยงานในสังกัด รวบรวม จัดเตรียม และจัดให้มีข้อมูลข่าวสารประเภทที่เปิดเผยได้เพื่อเผยแพร่ให้ประชาชนตรวจดูหรือใช้ในการศึกษา ค้นคว้า ตลอดจนขาย จำหน่าย จ่ายแจกรวมทั้งจัดหาและจัดทำสำเนาข้อมูลข่าวสารดังกล่าวตามกฎหมายว่าด้วยข้อมูลข่าวสารของราชการการบริการข้อมูลข่าวสารนอกจากที่กล่าวในวรรคหนึ่งให้เป็นไปตามคำแนะนำหรือความเห็นของคณะกรรมการข้อ๒๕ ข้อมูลข่าวสารที่มีไว้เพื่อขายหรือจำหน่าย ให้คิดค่าใช้จ่ายต่าง ๆ ตามหลักเกณฑ์และวิธีปฏิบัติของการประปานครหลวงหากมิได้มีการกำหนดไว้เป็นการเฉพาะให้เป็นไปตามที่คณะกรรมการกำหนดข้อ๒๖ เงินที่ได้จากค่าธรรมเนียมให้นำส่งเป็นรายได้ของการประปานครหลวงข้อ๒๗ การบริการส่งข้อมูลข่าวสารประเภทที่เปิดเผยได้ทางโทรสารให้ดำเนินการได้เฉพาะหน่วยงานของรัฐกรณีเร่งด่วน โดยให้คำนึงถึงความสิ้นเปลืองเช่น จำนวนข้อมูลข่าวสาร ระยะเวลา และค่าใช้จ่ายในการส่ง ทั้งนี้ ให้ระบุชื่อ นามสกุล ตำแหน่ง อาชีพหน่วยงานที่สังกัด ที่อยู่ และหมายเลขโทรสารของผู้ยื่นคำขอประกอบเรื่องไว้ด้วยโดยให้ผู้อำนวยการฝ่ายสื่อสารองค์กรหรือผู้ซึ่งได้รับมอบหมายหรือหัวหน้าหน่วยงานในสังกัดหรือผู้ซึ่งหัวหน้าหน่วยงานในสังกัดมอบหมายเป็นผู้พิจารณาอนุญาตหมวด ๕สถานที่บริการข้อมูลข่าวสาร ข้อ๒๘ สถานที่บริการข้อมูลข่าวสารของการประปานครหลวงมีดังนี้(๑) ศูนย์ข้อมูลข่าวสารของการประปานครหลวง(๒) หน่วยงานในสังกัดของการประปานครหลวง(๓) สำนักงานประปาสาขาของการประปานครหลวงข้อ๒๙ ในการขอรับบริการข้อมูลข่าวสารของการประปานครหลวงผู้ยื่นคำขอจะต้องปฏิบัติตามแนวทางการรักษาความปลอดภัยหรือความเป็นระเบียบเรียบร้อยของสถานที่บริการข้อมูลข่าวสารนั้นบทเฉพาะกาล ข้อ๓๐ การใดที่อยู่ระหว่างดำเนินการและยังไม่แล้วเสร็จในวันที่ระเบียบนี้ใช้บังคับให้ดำเนินการต่อไปจนกว่าจะแล้วเสร็จ หรือจนกว่าจะสามารถดำเนินการตามระเบียบนี้ได้ประกาศณ วันที่ ๑๒ มิถุนายน พ.ศ. ๒๕๖๑ปริญญา ยมะสมิตผู้ว่าการการประปานครหลวง[เอกสารแนบท้าย]๑.แบบคำขอรับบริการข้อมูลข่าวสารของการประปานครหลวง(ดูข้อมูลจากภาพกฎหมาย)พิมพ์มาดา/จัดทำ๑๗ ตุลาคม ๒๕๖๑[๑]ราชกิจจานุเบกษา เล่ม ๑๓๕/ตอนที่ ๕๘ ง/หน้า ๑/๒ สิงหาคม ๒๕๖๑